**Všeobecné obchodné podmienky   
na dodávku tovaru / poskytnutie služby / uskutočnenie stavebných prác**

**obstaraných prostredníctvom dynamického nákupného systému zriadeného Bratislavským centrom služieb ako centrálnou obstarávaciu organizáciou**

**I. Pôsobnosť a postavenie Všeobecných obchodných podmienok**

1. Tieto Všeobecné obchodné podmienky (ďalej len „**VOP**“) sú vydané v súlade s § 273 ods. 1 zákona č. 513/1991 Zb. Obchodný zákonník v znení neskorších predpisov (ďalej len „**ObZ**“).
2. Tieto VOP upravujú vzájomné práva a povinnosti Zmluvných strán a aplikujú sa na všetky zmluvné vzťahy, ktoré príspevková organizácia hlavného mesta SR Bratislavy s názvom **Bratislavské centrum služieb**, so sídlom Primaciálne námestie 1, 814 99 Bratislava, IČO: 55365493 (ďalej len „**Objednávateľ**“ alebo „**BCS**“) uzatvára s fyzickou osobou alebo právnickou osobou, ktorá sa za dohodnutú zmluvnú cenu zaväzuje Objednávateľovi dodať tovar a/alebo poskytnúť službu a/alebo pre Objednávateľa uskutočniť stavebné práce (ďalej len „**Dodávateľ**“) (Objednávateľ a Dodávateľ ďalej spolu aj len „**Zmluvné strany**“), a ktoré sú výsledkom verejného obstarávania realizovaného v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“) prostredníctvom ktoréhokoľvek dynamického nákupného systému zriadeného BCS ako centrálnou obstarávaciu organizáciou za účelom centrálneho verejného obstarávania podľa § 15 ZVO (ďalej spolu len „**Plnenie**“).
3. Tieto VOP sa rovnako vzťahujú aj na zmluvné vzťahy, ktoré sú výsledkom verejného obstarávania realizovaného v súlade so ZVO prostredníctvom ktoréhokoľvek dynamického nákupného systému zriadeného BCS ako centrálnou obstarávaciu organizáciou za účelom centrálneho verejného obstarávania podľa § 15 ZVO, a ktoré sa v dôsledku uvedeného uzatvárajú medzi akýmkoľvek Dodávateľom a ktoroukoľvek organizáciou zriadenou alebo založenou hlavným mestom SR Bratislava (príspevkovou, rozpočtovou, neziskovou a pod.), pre ktorú je BCS centrálnou obstarávacou organizáciou, ak v pri obstarávaní konkrétnej zákazky nie je uvedené inak.
4. Ak v Zmluve alebo Objednávke nie je stanovené inak, tieto VOP sú pre Zmluvné strany záväzné bez osobitnej potreby ich priloženia k Zmluve alebo Objednávke v listinnej podobe, nakoľko sú zverejnené na webovej karte dotknutého dynamického nákupného systému, ako aj na webovom sídle BCS ako centrálnej obstarávacej organizácie [www.bcs.bratislava.sk](http://www.bcs.bratislava.sk), pričom zmluvný vzťah vznikol na základe verejného obstarávania realizovaného prostredníctvom dynamického nákupného systému, ktorého dokumentácia na tieto VOP výslovne odkazuje.
5. Objednávkou sa na účely týchto VOP rozumie jednostranný právny úkon Objednávateľa adresovaný Dodávateľovi, v ktorom je špecifikované Objednávateľom požadované Plnenie, s určením množstva, akosti a vyhotovenia, požadovaného termínu a miesta dodania Plnenia, cena, ako aj kontaktnej osoby Objednávateľa s uvedením telefonického a e-mailového kontaktu. Samotná Objednávka môže odkazovať na špecifikáciu/opis ako na samostatnú prílohu Objednávky, ktorá bližšie definuje požadované Plnenie. V zmysle týchto VOP sa Objednávka považuje za obchodný vzťah uzatvorený medzi Dodávateľom a Objednávateľom dňom doručenia písomného potvrdenia Objednávky Dodávateľom (aj e-mailom) Objednávateľovi, ktorým Dodávateľ potvrdzuje podmienky navrhnuté Objednávateľom v Objednávke a vyhlasuje, že sa oboznámil s týmito VOP, ktoré upravujú zmluvný vzťah medzi Zmluvnými stranami týkajúci sa objednaného Plnenia, okrem zmluvných vzťahov, pri ktorých je aplikácia týchto VOP výslovne týmito VOP alebo Objednávkou vylúčená. Dodávateľ je povinný po doručení Objednávky potvrdiť jej prijatie (aj e-mailom) do 7 (siedmych) pracovných dní. V prípade, ak nebude Objednávka potvrdená v lehote uvedenej v predchádzajúcej vete, považuje sa návrh Objednávky za odmietnutý. Objednávateľ môže písomnou žiadosťou doručenou Dodávateľovi (aj e-mailom) zrušiť Objednávku až do momentu jej potvrdenia Dodávateľom.
6. Zmluvou sa na účely týchto VOP rozumie dvojstranný právny úkon vo forme zmluvy alebo rámcovej dohody zatvorenej v písomnej forme medzi Objednávateľom a Dodávateľom, v ktorom je špecifikované Objednávateľom požadované Plnenie, s určením požadovaného termínu a miesta dodania Plnenia. Samotná Zmluva môže odkazovať na špecifikáciu/opis ako na samostatnú prílohu Zmluvy, ktorá bližšie definuje požadované Plnenie. Zmluva nadobúda platnosť dňom podpísania oboma Zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v súlade s príslušnými právnymi predpismi, ak sa Zmluvné strany v Zmluve nedohodnú inak.
7. Keďže Plneniu predchádzalo verejné obstarávanie podľa ZVO, vzájomný záväzkový vzťah medzi Objednávateľom a Dodávateľom sa bude riadiť aj ZVO a ustanoveniami uvedenými v dokumentácii k verejnému obstarávaniu.
8. V prípade, že v Zmluve alebo Objednávke alebo ich prílohách (ak sú ich súčasťou) sú uvedené odlišné ustanovenia od týchto VOP, všetky takéto odchýlky od VOP majú prednosť pred týmito VOP. V prípade rozporu medzi ustanoveniami textu Zmluvy alebo Objednávky a ustanoveniami akejkoľvek prílohy Zmluvy alebo Objednávky (ak sú ich súčasťou) majú vždy prednosť ustanovenia textu Zmluvy a Objednávky.
9. Aplikácia všeobecných obchodných podmienok Dodávateľa na Zmluvu a Objednávku je vylúčená, ak sa Zmluvné strany písomne nedohodnú inak. Tieto VOP sa uplatnia vždy, ak sa Zmluvné strany písomne nedohodnú inak (s výnimkou prípadu podľa bodu 3. tohto článku VOP). Ak Zmluva alebo Objednávka upravuje niektorý bod odlišne alebo osobitne od jeho úpravy v týchto VOP, Zmluva a Objednávka majú prednosť pred úpravou v týchto VOP a ustanovenia týchto VOP sa nepoužijú.

**II. Predmet Plnenia**

1. Na základe Zmluvy/Objednávky sa za podmienok uvedených v týchto VOP:

a) Dodávateľ zaväzuje dodať Objednávateľovi tovar podľa Zmluvy, resp. Objednávky, a to v dohodnutom množstve, čase a mieste a podľa ostatných špecifikácií a previesť na Objednávateľa, resp. jeho zriaďovateľa vlastnícke právo k predmetnému tovaru, ak je Plnením tovar;

b) Dodávateľ zaväzuje poskytnúť Objednávateľovi služby podľa Zmluvy/Objednávky v dohodnutom množstve, čase a mieste a podľa ostatných špecifikácií, ak je Plnením služba;

c) Dodávateľ zaväzuje uskutočniť pre Objednávateľa stavebné práce podľa Zmluvy/Objednávky v dohodnutom rozsahu, čase a mieste a podľa ostatných špecifikácií, ak sú Plnením stavebné práce;

d) Objednávateľ zaväzuje riadne a včas dodané Plnenie tu dohodnutým spôsobom prevziať a zaplatiť Dodávateľovi dohodnutú cenu. Pokiaľ je cena uvedená bez DPH, Objednávateľ sa zaväzuje Dodávateľovi zaplatiť popri cene aj DPH účtovanú Dodávateľom v súlade s platnými všeobecne záväznými právnymi predpismi.

1. Pokiaľ sa Zmluvné strany nedohodnú inak alebo z týchto VOP nevyplýva inak, Dodávateľ nie je oprávnený k čiastočnému plneniu predmetu Plnenia.

**III. Podmienky poskytnutia Plnenia**

1. Dodávateľ je povinný:
2. dodať, poskytnúť alebo vykonať Plnenie v súlade so všetkými špecifikáciami/opismi a inými podmienkami uvedenými v Zmluve/Objednávke, v dohodnutej akosti a množstve riadne a včas. Ak z povahy Plnenia alebo zo Zmluvy/Objednávky nevyplýva niečo iné, Dodávateľ je povinný zabezpečiť na vlastné náklady a nebezpečenstvo adekvátnu dopravu predmetu Plnenia do miesta Plnenia v súlade so Zmluvou/Objednávkou;
3. dodať, poskytnúť, alebo vykonať Plnenie, ktoré spĺňa okrem špecifikácií/opisov tiež všetky požiadavky príslušných právnych predpisov, technických noriem platných na území SR a EÚ záväzných pre takéto Plnenie;
4. spĺňať všetky kvalifikačné, odborné, technické a iné predpoklady, mať predpísané povolenia, skúšky a spĺňať akékoľvek iné predpoklady stanovené príslušnými právnymi predpismi a záväznými technickými normami pre riadne poskytnutie Plnenia a realizovať Plnenie len prostredníctvom osôb spĺňajúcich všetky predmetné požiadavky pre poskytovanie Plnenia;
5. dodať predmet Plnenia, ktorý je nový, nepoužitý, neopotrebovaný a bez právnych a faktických vád;
6. pri dodávke, poskytovaní, alebo vykonávaní Plnenia dodržiavať bezpečnostné, technické a iné prevádzkové predpisy a smernice Objednávateľa, prípadne iné vnútorné predpisy, s ktorými Objednávateľ Dodávateľa riadne a včas preukázateľne oboznámil;
7. dodržiavať a zabezpečiť dodržiavanie všetkých aplikovateľných pracovnoprávnych predpisov v oblasti nelegálneho zamestnávania, a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „**zákon o nelegálnej práci**“) počas celej doby Plnenia;
8. Plnenie pred dodaním podrobiť všetkým povinným technickým, funkčným či iným skúškam a/alebo certifikácii, ak je vyžadovaná v súlade so špecifikáciou/opisom alebo príslušnými všeobecne záväznými právnymi predpismi alebo príslušnými technickými normami;
9. písomne oznámiť Objednávateľovi bez zbytočného odkladu, najneskôr do 5 (piatich) pracovných dní, všetky zmeny týkajúce sa najmä jeho identifikačných a kontaktných údajov uvedených v Zmluve/Objednávke, predmetu činnosti, vstupu do likvidácie, alebo začatia konania podľa zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov;
10. včas oznámiť Objednávateľovi všetky prekážky a skutočnosti, ktoré by mohli spôsobiť omeškanie Dodávateľa s riadnym a včasným poskytnutím Plnenia, nemožnosť dodatočného poskytnutia Plnenia, alebo by odôvodňovali posun záväzného termínu pre poskytnutie Plnenia;
11. tovar náležite zabaliť spôsobom podľa špecifikácie/opisu, inak obvyklým spôsobom tak, aby nedošlo k jeho poškodeniu, strate alebo zničeniu a aby bola zabezpečená jeho ochrana až do momentu prevzatia tovaru Objednávateľom v dohodnutom mieste dodania tovaru, a to na svoje náklady.
12. Objednávateľ je povinný:
13. poskytnúť Dodávateľovi za účelom riadneho dodania, poskytnutia alebo uskutočnenia Plnenia v potrebnej dobe objektívne nevyhnutnú súčinnosť.
14. Špecificky pre stavebné práce a služby platí, že:
15. Dodávateľ je povinný uskutočniť stavebné práce a/alebo poskytnúť službu s náležitou odbornou starostlivosťou, v súlade so špecifikáciou/opisom podľa Zmluvy/Objednávky, na svoje náklady a na svoje nebezpečenstvo, v dohodnutom čase a mieste Plnenia, a v súlade s pokynmi Objednávateľa;
16. pri poskytovaní služieb poradenských, konzultačných, sprostredkovateľských, ekonomických, právnych, účtovných, profesionálnych a iných podobných službách mandátnej povahy je Dodávateľ povinný chrániť oprávnené záujmy Objednávateľa, ktoré sú mu známe, alebo ktoré s vynaložením náležitej odbornej starostlivosti Dodávateľ má poznať;
17. pri uskutočňovaní stavebných prác predloží Dodávateľ Objednávateľovi na schválenie harmonogram vykonávania stavebných prác, ktorý je pre Dodávateľa záväzný, pričom zmena harmonogramu podlieha písomnému schváleniu zo strany Objednávateľa;
18. pri uskutočňovaní stavebných prác je Dodávateľ povinný prevziať stavenisko a zabezpečiť na svoje náklady primeraný poriadok a čistotu na stavenisku, ako aj v súlade s právnymi predpismi odstraňovať na svoje náklady odpady a nečistoty vzniknuté jeho prácami;
19. v prípade, že sa v súvislosti s uskutočňovaním stavebných prác vyžaduje viesť o priebehu uskutočňovania stavebných prác stavebný denník v súlade s právnymi predpismi, Dodávateľ je povinný predkladať stavebný denník k podpisu osobe oprávnenej konať v mene Objednávateľa za účelom kontroly rozsahu vykonaných prác, kontroly ich kvality a množstva použitého materiálu;
20. Objednávateľ je oprávnený pokynmi usmerňovať výkon stavebných prác a/alebo služby a plnenie povinností Dodávateľa v zmysle Zmluvy/Objednávky. V prípade, ak Dodávateľ o to Objednávateľa požiada, Objednávateľ je povinný vyhotoviť pokyn podľa tohto bodu písomne a doručiť ho Dodávateľovi. Pokyny Objednávateľa v zmysle tohto bodu VOP a/alebo vyhotovené v súlade s týmto bodom VOP sú pre Dodávateľa záväzné;
21. Dodávateľ sa zaväzuje bez zbytočného odkladu písomne upozorniť Objednávateľa na prípadnú nevhodnú povahu jeho pokynov a/alebo vecí prevzatých Dodávateľom od Objednávateľa na účely výkonu stavebných prác a/alebo služby, ak takú nevhodnosť Dodávateľ zistil alebo mohol zistiť pri vynaložení odbornej starostlivosti potrebnej na uskutočnenie stavebných prác a/alebo poskytnutie služby. Dodávateľ, ktorý poruší svoju povinnosť v zmysle tohto bodu VOP, zodpovedá za vady stavebných prác a/alebo služby spôsobené použitím nevhodných vecí Objednávateľa alebo nevhodných pokynov Objednávateľa;
22. Objednávateľ je oprávnený kedykoľvek kontrolovať vykonávanie stavebných prác a/alebo služby, a Dodávateľ je povinný takúto kontrolu Objednávateľovi umožniť. Ak Objednávateľ zistí, že Dodávateľ vykonáva stavebné práce a/alebo službu v rozpore s povinnosťami podľa týchto VOP a/alebo Zmluvy/Objednávky, je oprávnený dožadovať sa toho, aby Dodávateľ odstránil alebo napravil takéto porušenie povinností na svoje náklady a v primeranej lehote určenej Objednávateľom;

1. Objednávateľ je oprávnený po schválení Zmluvy/Objednávky Dodávateľom jednostranne obmedziť rozsah stavebných prác a/alebo služby vylúčením niektorej jeho/jej časti z predmetu Plnenia podľa Zmluvy/Objednávky. Objednávateľ je v takomto prípade povinný zaplatiť len cenu primerane zníženú o rozsah nerealizovanej časti stavebných prác/ služby (s prihliadnutím na množstvo nerealizovaných merných jednotiek, alebo rozsah nerealizovaných úkonov a materiálov);
2. Dodávateľ je povinný pri poskytovaní služby, ktorá priamo súvisí s dostupnosťou, dôvernosťou a integritou prevádzky sietí a informačných systémov Objednávateľa, riadiť sa zákonom č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a vyhláškou Národného bezpečnostného úradu č. 362/2018, ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení, ostatnými vykonávacími predpismi k tomuto zákonu a príslušnými ISO normami, a na základe výzvy Objednávateľa uzatvoriť najneskôr do 15 (pätnástich) dní od jej doručenia s Objednávateľom zmluvu o zabezpečení plnenia bezpečnostných opatrení a notifikačných povinností.

**IV. Preberacie podmienky**

1. Dodávateľ je povinný minimálne 2 (dva) pracovné dni vopred, ak nie je Zmluvnými stranami dohodnuté inak, písomne vyzvať Objednávateľa na odovzdanie Plnenia v dohodnutom mieste Plnenia. Ak sa Zmluvné strany nedohodnú na čase konania preberacieho konania inak, uskutoční sa preberacie konanie v posledný deň lehoty pre dodanie Plnenia.
2. Dodávateľ je povinný odovzdať Plnenie v mieste Plnenia len poverenej osobe Objednávateľa, ak takú Objednávateľ určil.
3. Ak z povahy Plnenia alebo zo Zmluvy/Objednávky nevyplýva inak, Dodávateľ je povinný umožniť Objednávateľovi alebo poverenej osobe Objednávateľa, ak takú Objednávateľ určil, vykonať obhliadku Plnenia pred jeho prevzatím a skontrolovať doklady dodávané spolu s Plnením. V prípade, že sa na overenie funkčnosti predmetu Plnenia vyžaduje vykonanie skúšok, Dodávateľ sa zaväzuje vykonať skúšky za prítomnosti Objednávateľa pred prevzatím Plnenia.
4. Dodávateľ je povinný dodať Objednávateľovi spolu s Plnením všetky doklady a dokumenty týkajúce sa Plnenia, ktoré sú nevyhnutné pre jeho riadnu montáž, inštaláciu, uvedenie do prevádzky, používanie, či údržbu, ak taká potreba vyplýva z povahy Plnenia či dohodnutej špecifikácie/opisu (a to najmä technický, produktový a záručný list), ako aj doklady vzťahujúce sa na dodanie Plnenia (súpis skutočne vykonaných prác, stavebný denník, dokumentácia skutočného vyhotovenia so zapísanými a zakreslenými všetkými zmenami vzniknutými počas realizácie, ak táto skutočnosť nastala, a pod.).
5. Dodávateľ je povinný vykonať v súlade so špecifikáciami/opismi tiež montáž, inštaláciu, nastavenie či oživenie Plnenia, a to v prípade, ak predmetné plnenie vyslovene tvorí súčasť Plnenia v zmysle Zmluvy/Objednávky, alebo ak to bez akýchkoľvek pochybností vyplýva z povahy Plnenia.
6. Dodávateľ je povinný priložiť alebo sprístupniť k Plneniu, ktorým je dodávka softvéru, štandardné licenčné podmienky koncového používateľa určené výrobcom softvéru, s ktorými je taký softvér bežne predávaný a distribuovaný na trhu a dodržiavať ich.
7. Objednávateľ si vyhradzuje právo odmietnuť prevziať Plnenie, ak svojimi vlastnosťami, resp. kvalitou alebo špecifikáciou nezodpovedá špecifikácii/opisu deklarovanej Dodávateľom pri zadaní a schválení Zmluvy/Objednávky. Objednávateľ si vyhradzuje právo odmietnuť prevziať Plnenie aj v prípade iných, preukázateľných vád Plnenia, ako aj v prípade jeho nesprávnej montáže, alebo jeho nefunkčnosti, alebo pochybností o jeho bezpečnosti.
8. Ak nie je v Zmluve/Objednávke uvedené inak, Plnenie sa považuje za poskytnuté Dodávateľom a akceptované Objednávateľom až momentom, kedy Objednávateľ potvrdí jeho poskytnutie podpísaním písomného preberacieho protokolu, v ktorom bude uvedený rozpis poskytnutého Plnenia s uvedením dátumu poskytnutia Plnenia, množstva (jednotky) poskytnutého Plnenia, dátum prevzatia, meno a podpis osoby preberajúcej Plnenie za Objednávateľa a iné skutočnosti v zmysle týchto VOP; v prípade Plnenia, ktorým je tovar, môže byť preberací protokol označený aj ako dodací list. Preberací protokol obsahuje aj súpis zistených vád a  nedorobkov, termíny na ich odstránenie. V prípade, ak v preberacom protokole budú uvedené vady a nedorobky, nie je Objednávateľ povinný Plnenie prevziať. Plnenie sa nepovažuje v takom prípade za odovzdané. Po odstránení nedostatkov, pre ktoré Objednávateľ odmietol prevziať Plnenie, sa opakuje konanie o odovzdaní a prevzatí v potrebnom rozsahu, o čom sa vyhotoví preberací protokol v zmysle vyššie uvedeného. Preberací protokol o poskytnutí celého Plnenia bez vád a nedorobkov potvrdený podpisom Objednávateľa je podkladom pre fakturáciu ceny Plnenia.
9. V prípade Plnenia, ktorým je poskytnutie služby alebo uskutočnenie stavebných prác, je súčasťou preberacieho protokolu i potvrdenie, že boli vykonané všetky predpísané skúšky a revízie, ak sú potrebné. Dodávateľ je povinný pripraviť a doložiť pri odovzdávajúcom konaní všetky nevyhnutné doklady o uskutočnených skúškach, revíziách a materiáloch, ak to ich povaha vyžaduje.
10. Objednávateľ poznamená v preberacom protokole skutočnosť, že predmetom prevzatia Objednávateľom je len časť Plnenia, ak Objednávateľ preberá v súlade so Zmluvou/Objednávkou alebo týmito VOP len časť Plnenia. Povinnosť Dodávateľa dodať a odovzdať Objednávateľovi celé Plnenie v zmysle Zmluvy/Objednávky je v takom prípade splnená až prevzatím poslednej časti Plnenia bez vád a nedorobkov zo strany Objednávateľa. Ak predmetom Zmluvy/Objednávky je poskytnutie viacerých Plnení alebo ich kombinácie, považuje sa Plnenie ako celok za poskytnuté až prevzatím posledného z Plnení bez vád a nedorobkov zo strany Objednávateľa.
11. V prípade, ak je Dodávateľ v omeškaní s včasným a riadnym poskytnutím Plnenia alebo jeho časti, je Objednávateľ oprávnený omeškané Plnenie odoprieť a neprevziať. Súčasne je v takom prípade Objednávateľ tiež oprávnený od Zmluvy/Objednávky odstúpiť.

**V. Miesto a čas Plnenia**

1. Miestom Plnenia podľa Zmluvy/Objednávky je každé miesto, kde má byť Plnenie poskytnuté. Ak nie je také miesto pre poskytnutie Plnenia určené v príslušnej Zmluve/Objednávke inak, miestom plnenia je sídlo Objednávateľa.
2. Dodávateľ je povinný poskytnúť Plnenie Objednávateľovi v čase dohodnutom pre príslušné Plnenie uvedenom v Zmluve/Objednávke a v prípade stavebných prác aj v schválenom harmonograme. Ak súčasťou Zmluvy/Objednávky je požiadavka na poskytnutie Plnenia vo viacerých ucelených častiach, Dodávateľ je povinný dodať a odovzdať Plnenie Objednávateľovi v takýchto ucelených častiach v časoch dohodnutých pre jednotlivé časti Plnenia, inak je povinný poskytnúť Plnenie jednorazovo.

**VI. Cena a platobné podmienky**

1. Výška ceny je určená v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov. V prípade, ak ide o Plnenie, ktoré je výsledkom postupu podľa ZVO, cena musí byť v súlade s ponukou, ktorá bola v súlade s kritériami na vyhodnotenie ponúk vyhodnotená ako víťazná.
2. Výška ceny je stanovená dohodou Zmluvných strán v Zmluve/Objednávke ako cena pevná, konečná, jednostranne nemenná, vrátane všetkých príslušných oprávnených nákladov Dodávateľa týkajúcich sa predmetu Zmluvy/Objednávky, jeho primeraného zisku, a prípravy, najmä, nie výlučne, akejkoľvek dokumentácie, zabezpečenia príslušných materiálov, technologických zariadení, súčiastok, dielov, cla, daní (okrem DPH), personálneho zabezpečenia, dopravy, odvozu a likvidácie odpadu, montáže/inštalácie/ demontáže vybavenia, likvidácia, vypratanie, vyčistenie staveniska a jeho zariadenia, vrátane prípadných pomocných konštrukcií, zabezpečenie bezpečnosti a poriadku na stavenisku a priľahlých používaných komunikáciách, poistenia, licencií, prác, činností, školení a akýchkoľvek iných poplatkov, ktoré je nutné vynaložiť, ak je to nevyhnutné pre riadne a včasné plnenie predmetu Zmluvy/Objednávky. Na cenu nemá vplyv inflácia, zmena vstupných nákladov, ani žiadne iné predvídateľné či nepredvídateľné okolnosti.
3. Pokiaľ je cena v Zmluve/Objednávke uvedená bez DPH, k príslušnej cene alebo jej časti bude Dodávateľ, ktorý je osobou registrovanou pre DPH, účtovať aj DPH v súlade s príslušnými všeobecne záväznými právnymi predpismi platnými a účinnými v deň vzniku daňovej povinnosti a Objednávateľ sa zaväzuje ju uhradiť spolu s cenou. Dodávateľ sa zaväzuje vysporiadať svoj záväzok na DPH z faktúry voči správcovi dane v zákonom stanovenej lehote. V prípade nesplnenia tejto povinnosti voči správcovi dane a následného núteného ručenia Objednávateľom za túto DPH, sa Dodávateľ zaväzuje z titulu náhrady škody uhradiť Objednávateľovi túto DPH v plnej výške do 10 (desiatich) dní od doručenia jej vyúčtovania Dodávateľovi.
4. V prípade Plnenia, ktorým je poskytnutie služby alebo uskutočnenie stavebných prác, cenu naviac prác, ktoré Dodávateľ vykoná bez písomnej dohody s Objednávateľom odchylne od dohodnutého rozsahu Plnenia, nie je Objednávateľ povinný Dodávateľovi zaplatiť. Tieto naviac práce je Dodávateľ povinný na vlastné náklady odstrániť v dohodnutej, inak trojdňovej lehote po tom, ako ho Objednávateľ o ich odstránenie požiada. Ak naviac práce vykonané Dodávateľom bez písomnej dohody s Objednávateľom nie je možné odstrániť, má sa za to, že boli vykonané na náklady Dodávateľa. Všetky zmeny a výkony požadované Objednávateľom nad rámec predmetu Zmluvy/ Objednávky a práce, ktorých opodstatnenosť bude počas realizácie Plnenia zistená, budú riešené dodatkami k Zmluve/Objednávke po odsúhlasení predložených naviac prác a merných jednotiek Objednávateľom. Cena za vykonanie týchto prípadných naviac prác sa dohodne na základe jednotkových cien v Objednávke. V prípade, že Zmluva/Objednávka neobsahuje položky, ktoré sú predmetom naviac prác, platí, že ocenenie naviac prác vykoná Dodávateľ podľa Triednika stavebných prác (metodický pokyn MVRR SR č. 1/2004) a aktuálneho cenníka stavebných prác „CENKROS", alebo vypracovaných R-položiek pre oceňovanie dielčích prác, ku ktorým nebudú k dispozícii cenníkové položky.
5. V prípade Plnenia, ktorým je poskytnutie služby alebo uskutočnenie stavebných prác, platí, že v prípade, ak sa Zmluvné strany dohodnú na odovzdaní nedokončeného Plnenia, bude jeho skutočne vykonaný rozsah písomne vyšpecifikovaný a na základe takejto písomnej špecifikácie a po vzájomnom odsúhlasení oboma Zmluvnými stranami bude určená primeraná cena za takto vykonanú a odovzdanú časť Plnenia.
6. Zálohy a preddavky Objednávateľ neposkytuje.
7. Objednávateľ uhradí Dodávateľovi cenu na základe faktúry vystavenej Dodávateľom po riadnom odovzdaní a prevzatí celého Plnenia v súlade s týmito VOP a Zmluvou/Objednávkou. Faktúra vystavená Dodávateľom je splatná do 30 (tridsať) dní odo dňa jej doručenia Objednávateľovi. Faktúra musí obsahovať náležitosti podľa zákona č. 222/2004 Z. z. o dani z pridanej hodnoty v znení neskorších predpisov (ďalej len „**zákon o DPH**“), ako i ďalšie povinné údaje:
8. identifikáciu Zmluvy/Objednávky (číslo Zmluvy/Objednávky, dátum uzatvorenia Zmluvy, resp. schválenia Objednávky a pod.);
9. špecifikované Plnenia v zmysle Zmluvy/Objednávky vrátane jednotkovej ceny bez DPH a počet jednotiek vzťahujúcich sa ku každej položke Plnenia a príslušnú sadzbu DPH vzťahujúcu sa na príslušnú položku Plnenia;
10. celkovú Cenu Plnenia k úhrade bez DPH;
11. celkovú Cenu Plnenia k úhrade s DPH;
12. dátum splatnosti faktúry;
13. bankové spojenie Dodávateľa.

V prípade aplikácie § 69 ods. 12 písm. j) zákona o DPH musí faktúra obsahovať aj číselný kód a popis plnenia v zmysle sekcie F Nariadenia Komisie (EÚ) č. 1209/2014 z 29. októbra 2014.

1. Povinnou prílohou faktúry Dodávateľa je každý preberací protokol/dodací list týkajúci sa poskytnutia Plnenia, ktoré v súlade so Zmluvou Objednávkou a týmito VOP preukazujú poskytnutie Plnenia alebo ucelenej časti Plnenia, ktoré je predmetom fakturácie. Prílohou faktúry je aj jeden exemplár schválenej Zmluvy/Objednávky.
2. Faktúru doručí Dodávateľ Objednávateľovi prednostne na e-mailovú adresu Objednávateľa uvedenú v Zmluve/Objednávke, ak nie je Zmluvnými stranami dohodnuté inak. Objednávateľ si vyhradzuje právo prijať, resp. odmietnuť elektronicky zaslanú faktúru, ak táto spĺňa, resp. nespĺňa podmienky vierohodnosti pôvodu, neporušenosti obsahu a čitateľnosť faktúry.
3. Objednávateľ môže do dátumu splatnosti faktúru vrátiť Dodávateľovi, ak obsahuje nepravdivé, neúplné a/alebo inak nesprávne údaje alebo v nej chýba niektorá zo zákonných či dohodnutých náležitostí. Dodávateľ je povinný faktúru uviesť do súladu s právnymi predpismi, týmito VOP a Zmluvou/Objednávkou s tým, že nová lehota splatnosti začne plynúť dňom doručenia opravenej faktúry. V prípade, že správca dane udelí Objednávateľovi akúkoľvek sankciu vyplývajúcu z nesprávnej aplikácie § 69 ods. 12 písm. j) zákona o DPH, je Objednávateľ oprávnený na náhradu takto vzniknutej škody od Dodávateľa v plnom rozsahu.
4. Cena sa považuje za uhradenú dňom odpísania finančných prostriedkov z bankového účtu Objednávateľa v prospech účtu Dodávateľa.
5. Zmluvné strany berú na vedomie, že Objednávateľ je oprávnený si započítať svoju pohľadávku voči Dodávateľovi po lehote splatnosti aj bez súhlasu Dodávateľa oproti akejkoľvek splatnej pohľadávke Dodávateľa voči Objednávateľovi. O započítaní pohľadávky Objednávateľ písomne informuje Dodávateľa, v lehote najneskôr 15 (pätnástich) dní po započítaní.

**VII. Osobitné ustanovenia**

*Subdodávatelia*

1. Dodávateľ nesmie Plnenie ako celok odovzdať na dodanie inému subjektu. Časť Plnenia môže Dodávateľ odovzdať na vykonanie svojmu subdodávateľovi, ak Zmluva/Objednávka a/alebo ZVO neustanovuje inak. Súhlas Objednávateľa s dodaním Plnenia prostredníctvom subdodávateľa nezbavuje Dodávateľa povinnosti a zodpovednosti za všetky služby a činnosti subdodávateľa.
2. Subdodávateľ musí spĺňať všetky zákonné požiadavky, a to aj vo vzťahu k ZVO. Dodávateľ je povinný písomne požiadať Objednávateľa o schválenie využitia každého subdodávateľa. Dodávateľ v písomnej žiadosti o schválenie subdodávateľa uvedie o subdodávateľovi všetky údaje v zmysle príslušných ustanovení ZVO, ako aj podiel Plnenia, ktorý má Dodávateľ v úmysle zadať subdodávateľovi. Dodávateľ garantuje spôsobilosť subdodávateľa na vykonanie Plnenia podľa Zmluvy. Údaje v zmysle § 41 ods. 3 ZVO sú údaje v rozsahu obchodné meno/názov, sídlo/miesto podnikania, IČO, zápis do príslušného registra a údaje o osobe oprávnenej konať za subdodávateľa v rozsahu meno, priezvisko, adresa pobytu a dátum narodenia. Objednávateľ písomne schváli alebo neschváli navrhovaného subdodávateľa bez zbytočného odkladu po doručení písomnej žiadosti Dodávateľa, najneskôr do 7 (siedmych) pracovných dní. Pre vylúčenie akýchkoľvek pochybností platí, že nevyjadrenie Objednávateľa v uvedenej lehote sa v žiadnom prípade nemôže vykladať ako súhlas Objednávateľa s využitím subdodávateľa. Zmenu údajov akéhokoľvek subdodávateľa je Dodávateľ povinný bezodkladne písomne oznámiť Objednávateľovi.

*Register partnerov verejného sektora*

1. Dodávateľ, ako aj všetci jeho subdodávatelia musia spĺňať povinnosť zápisu v registri partnerov verejného sektora podľa príslušných ustanovení týchto VOP a podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „**zákon o RPVS**“), v prípade, ak im takáto povinnosť zo zákona o RPVS vyplýva; táto povinnosť sa vzťahuje na Dodávateľa a jeho subdodávateľov po celú dobu trvania Zmluvy/Objednávky.

*Licencia a autorské práva*

1. V prípade, že predmet Plnenia alebo ktorákoľvek jeho časť, spĺňa náležitosti autorského diela v zmysle zákona č. 185/2015 Z. z. Autorský zákon v znení neskorších predpisov (ďalej len „**autorský zákon**"), Dodávateľ udeľuje bezodplatne Objednávateľovi dňom prevzatia Plnenia v zmysle článku IV. týchto VOP licenciu v zmysle § 65 autorského zákona, a to výhradnú, neobmedzenú (bez časového a teritoriálneho obmedzenia), v rozsahu uvedenom v § 19 ods. 4 autorského zákona (vrátane použitia diela alebo jeho časti na vytvorenie nového diela, spojenia diela alebo jeho časti s iným dielom) tak, aby Objednávateľ mohol používať predmet Plnenia na vlastnú potrebu a za týmto účelom ho poskytovať aj tretím osobám, ak sa Zmluvné strany nedohodnú inak. Dodávateľ zároveň udeľuje dňom prevzatia Plnenia Objednávateľovi súhlas na postúpenie licencie a súhlas, aby Objednávateľ udelil tretej osobe súhlas na použitie diela (sublicencie) v rozsahu udelenej licencie.
2. Ak Dodávateľ na vypracovanie autorského diela použije autorské diela tretích osôb a/alebo ich časti, ku ktorým má autorské právo alebo akékoľvek iné právo duševného vlastníctva tretia osoba, Dodávateľ vyhlasuje, že má právo uvedené diela tretej osoby alebo ich časti použiť. Dodávateľ udeľuje Objednávateľovi bezodplatne sublicenciu na diela tretej osoby dňom prevzatia Plnenia v zmysle článku IV. týchto VOP, a to v neobmedzenom vecnom, územnom a v časovom rozsahu na dobu trvania majetkových práv k dielu tretej osoby podľa § 32 autorského zákona. Objednávateľ je oprávnený diela tretej osoby podľa tohto bodu VOP voľne používať podľa vlastného uváženia, t. j. najmä rozmnožovať, spracúvať, modifikovať, upravovať, opravovať, zverejňovať, publikovať a to sám alebo tiež prostredníctvom akýchkoľvek tretích osôb, v akomkoľvek rozsahu. Táto sublicencia je udelená ako nevýhradná, ak Zmluvnými stranami nie je písomne dohodnuté inak. Dodávateľ vyhlasuje, že má právo udeliť sublicenciu na diela tretej osoby v rozsahu, v akom ju udelil Objednávateľovi.
3. Objednávateľ je oprávnený udeliť akejkoľvek tretej osobe podľa vlastného uváženia sublicenciu na autorské dielo a/alebo na diela tretej osoby podľa tohto článku VOP v rozsahu udelenej licencie/sublicencie. Objednávateľ je oprávnený postúpiť licenciu a/alebo sublicenciu podľa tohto článku VOP akejkoľvek tretej osobe podľa vlastného uváženia. Udelenie sublicencie ani postúpenie licencie nemusí byť v písomnej forme. V prípade postúpenia licencie Objednávateľ nie je povinný informovať Dodávateľa o osobe postupníka. Dodávateľ vyhlasuje, že takéto použitie autorského diela a/alebo diela tretej osoby nie je porušením povinnosti mlčanlivosti podľa týchto VOP.
4. Dodávateľ v celom rozsahu zodpovedá, ak používaním autorského diela a/alebo diela tretej osoby Objednávateľom, v súlade s týmito VOP, porušuje Objednávateľ autorské práva tretích osôb. V prípade porušenia autorských práv tretích osôb je Dodávateľ povinný uspokojiť nároky tretích osôb za Objednávateľa, a to vrátane nákladov spojených s právnou ochranou a obranou Objednávateľa.
5. Ak bude Objednávateľovi na základe právoplatného rozhodnutia súdu alebo iného príslušného orgánu zabránené autorské dielo a/alebo diela tretej osoby používať z dôvodu porušenia autorských práv tretích osôb, Dodávateľ je povinný bezodkladne na svoje náklady obstarať pre Objednávateľa oprávnenie autorské dielo a/alebo diela tretej osoby ďalej používať, prípadne sa Dodávateľ zaväzuje vykonať, resp. zabezpečiť úpravu autorského diela a/alebo diela tretej osoby tak, aby Objednávateľ mohol autorské dielo a/alebo diela tretej osoby používať a neporušoval pritom autorské práva tretích osôb.

*Dôvernosť a ochrana informácií*

1. Dodávateľ sa zaväzuje, že informácie akéhokoľvek druhu, či ústne alebo písomné, ktoré sa v súvislosti so Zmluvou/Objednávkou, ako aj s jej plnením dozvie, ktoré nie sú verejne známe alebo prístupné, sa budú považovať za prísne dôverné a bez predchádzajúceho písomného súhlasu Objednávateľa nebudú poskytnuté alebo sprístupnené tretej osobe. Pre vylúčenie pochybností ide o všetky a akékoľvek informácie získané počas trvania právneho vzťahu na základe Zmluvy/ Objednávky. Povinnosť mlčanlivosti pretrváva neobmedzene aj po skončení platnosti Zmluvy/ Objednávky.
2. Akékoľvek porušenie povinností zachovávať mlčanlivosť o dôverných informáciách pridruženými osobami, partnermi a/alebo poradcami Dodávateľa bude považované za porušenie zo strany Dodávateľa, za čo bude Dodávateľ zodpovedný.

*Ochrana osobných údajov*

1. Zmluvné strany si uvedomujú dôležitosť bezpečnosti spracúvania osobných údajov, a preto sa zaväzujú v prípade, ak dôjde k spracúvaniu osobných údajov pri plnení Zmluvy/Objednávky, že tieto osobné údaje budú spracúvať v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov. V prípade, ak Dodávateľ príde pri plnení Zmluvy/ Objednávky do kontaktu s osobnými údajmi, ktoré spracúva Objednávateľ, dodávateľ nesmie v žiadnej forme spracúvať osobné údaje, ktoré sú spracúvané Objednávateľom, najmä ich nesmie poskytnúť žiadnej tretej osobe, zhromažďovať, kopírovať, zverejňovať alebo inak akýmkoľvek spôsobom využiť pre akékoľvek vlastné potreby alebo pre akékoľvek potreby tretej osoby, ak nie je v Zmluve/Objednávke výslovne stanovené inak. Pokiaľ je to vyžadované podľa právnych predpisov, ďalšie práva a povinností Zmluvných strán pri spracúvaní osobných údajov upraví samostatná zmluva o spracúvaní osobných údajov sprostredkovateľom.

*Komunikácia a doručovanie*

1. Pokiaľ nie je vo VOP alebo v Zmluve/Objednávke uvedené inak, komunikácia medzi Zmluvnými stranami prebieha všetkými dostupnými komunikačnými prostriedkami, najmä, nie však výlučne elektronickou správou, listovou zásielkou, telefonicky a osobne.
2. Elektronická správa sa považuje za doručenú nasledujúci pracovný deň po jej odoslaní na emailovú adresu adresáta, a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
3. Listovú zásielku je možné doručovať prostredníctvom poštového podniku alebo kuriéra na adresu Zmluvnej strany uvedenú v záhlaví tejto Zmluvy. Za doručenú sa považuje každá listová zásielka, ktorá:

a) bola adresátom prevzatá, dňom jej prevzatia,

b) prevzatie bolo adresátom odmietnuté, dňom, kedy bolo prevzatie odmietnuté,

c) bola uložená na pobočke poštového podniku a adresát ju v odbernej lehote neprevzal, dňom kedy sa zásielka vráti odosielateľovi ako nedoručená.

1. Zmluvné strany sa zaväzujú bezodkladne, najneskôr do 5 (piatich) dní, oznámiť druhej Zmluvnej strane akúkoľvek zmenu svojich kontaktných údajov uvedených v Zmluve/Objednávke.

**VIII. Zodpovednosť za vady a záruka**

1. Plnenie má vady, ak nezodpovedá Zmluve/Objednávke a/alebo jej prílohám a/alebo súťažnými podkladom a/alebo podmienkam podľa týchto VOP, alebo ak má právne vady. Za vady Plnenia sa považuje aj chýbajúca alebo neúplná dokumentácia, ktorú je Dodávateľ povinný odovzdať Objednávateľovi spolu s Plnením. Vadou sa rozumie tiež odchýlka v kvalite, rozsahu a parametroch Plnenia stanovených všeobecne záväznými právnymi predpismi alebo ak vec nemožno používať podľa povahy a účelu.
2. Dodávateľ zodpovedá za to, že Plnenie bude vykonané v súlade so Zmluvou/Objednávkou, jej prílohami, súťažnými podkladmi a týmito VOP a že bude mať vlastnosti dohodnuté v Zmluve/Objednávke.
3. Ak v Zmluve/Objednávke nie je uvedené inak alebo zo všeobecne záväzných právnych predpisov nevyplýva inak, záručná doba na Plnenie je 24 (dvadsaťštyri) mesiacov, s výnimkou prác a materiálov, na ktoré bola subdodávateľmi poskytnutá dlhšia záručná doba. Záručná doba začína plynúť riadnym odovzdaním a prevzatím Plnenia v súlade so Zmluvou/Objednávkou a týmito VOP. V prípadoch, ak je Plnenie poskytované po ucelených častiach, záručná doba začína plynúť poskytnutím poslednej ucelenej časti Plnenia, ak nie je v Zmluve/Objednávke uvedené inak.
4. Pre nároky zo zodpovednosti za vady Plnenia platia primerane ustanovenia ObZ, ak v týchto VOP alebo Zmluve/Objednávke nie je uvedené inak.
5. Dodávateľ je povinný začať s odstraňovaním vád bez zbytočného odkladu od uplatnenia nároku na odstránenie vád Plnenia a vadu odstrániť v primeranej lehote určenej Objednávateľom, spravidla nie dlhšej ako 10 (desať) dní. V prípade, ak Dodávateľ neodstráni vady Plnenia v lehote určenej Objednávateľom, považuje sa takéto porušenie za podstatné porušenie Zmluvy a Objednávateľ je oprávnený od Zmluvy odstúpiť.
6. V prípade omeškania Dodávateľa s odstránením vady Plnenia v lehote určenej Objednávateľom alebo ak je zrejmé, že Dodávateľ nie je schopný vady Plnenia riadne odstrániť v určenej lehote, je Objednávateľ, odstrániť vady sám alebo prostredníctvom tretej osoby na náklady Dodávateľa, pričom o tejto skutočnosti je Objednávateľ povinný Dodávateľa bezodkladne písomne informovať.
7. Uplatnením nárokov z vád Plnenia nie je dotknutý nárok Objednávateľa na zaplatenie zmluvnej pokuty, náhradu škody alebo iného nároku, ktorý Objednávateľovi v dôsledku vád Plnenia vznikol.
8. Dodávateľ zodpovedá Objednávateľovi za škody, ktoré spôsobí Objednávateľovi v čase poskytovania Plnenia, v dôsledku činnosti/nečinnosti/oneskorenia Dodávateľa. Objednávateľ je povinný bezodkladne po zistení škody upozorniť Dodávateľa na vzniknutú škodu a v súčinnosti s Objednávateľom škodu protokolárne prešetriť. Dodávateľ je povinný každú takúto škodu buď úplne odstrániť na vlastné náklady, alebo v celosti nahradiť Objednávateľovi, a to bez zbytočného odkladu. V prípade, že Dodávateľ škodu v tejto lehote neodstráni alebo nenahradí, je Objednávateľ oprávnený odstrániť škodu sám alebo prostredníctvom tretích osôb na náklady Objednávateľa. Výška ceny za odstránenie škody je Zmluvnými stranami dohodnutá ako cena, ktorú bude Objednávateľ povinný zaplatiť tretej osobe na odstránenie takejto škody; v prípade ak škodu odstráni Objednávateľ sám, výška škody je cena, ktorú by bol Objednávateľ nútený zaplatiť za takúto činnosť v danom čase a mieste tretej osobe (dostupná trhová cena).

**IX. Sankcie za porušenie povinností**

1. V prípade porušenia povinnosti Dodávateľa poskytnúť celé Plnenie riadne a včas podľa Zmluvy/ Objednávky, je Objednávateľ oprávnený požadovať od Dodávateľa zaplatenie zmluvnej pokuty vo výške 0,1 % z ceny Plnenia za každý, aj začatý deň omeškania Dodávateľa. V prípade, ak bolo dohodnuté poskytnutie Plnenia v ucelených častiach, a Dodávateľ poruší svoju povinnosť poskytnúť ucelenú časť Plnenia riadne a včas podľa Zmluvy/Objednávky, je Objednávateľ oprávnený požadovať od Dodávateľa zaplatenie zmluvnej pokuty vo výške 0,1 % ceny pripadajúcej na príslušnú ucelenú časť Plnenia, ktorej sa takéto porušenie týka, za každý, aj začatý deň omeškania Dodávateľa.
2. Akákoľvek zmluvná pokuta udelená v zmysle týchto VOP je splatná do 15 (pätnástich) dní odo dňa jej uplatnenia u Dodávateľa. Akúkoľvek zmluvnú pokutu udelenú v zmysle týchto VOP je Objednávateľ oprávnený započítať s existujúcim alebo budúcim záväzkom voči Dodávateľovi, a to aj z iného existujúceho alebo budúceho zmluvného vzťahu.
3. Uplatnením zmluvnej pokuty u Dodávateľa a/alebo zaplatením zmluvnej pokuty Dodávateľom nie je dotknuté právo Objednávateľa uplatňovať u Dodávateľa v plnom rozsahu náhradu škody spôsobenú porušením povinností zo strany Dodávateľa, na ktoré sa vzťahuje zmluvná pokuta.
4. V prípade, že orgán vykonávajúci kontrolu nelegálnej práce a nelegálneho zamestnávania zistí porušenie § 7b ods. 5 zákona o nelegálnej práci, v nadväznosti na čo bude Objednávateľovi uložená pokuta, ktorú Objednávateľ uhradí, Objednávateľ si uplatní jej náhradu u Dodávateľa a Dodávateľ sa zaväzuje túto pokutu Objednávateľovi nahradiť.
5. Zaplatenie zmluvnej pokuty a/alebo náhrady škody ani uplatnenie zmluvnej pokuty a/alebo náhrady škody nezbavuje Dodávateľa ďalej plniť povinnosť zabezpečenú zmluvnou pokutou.

**X. Ukončenie zmluvného vzťahu**

1. Zmluvný vzťah zaniká splnením záväzkov Zmluvných strán, dohodou Zmluvných strán alebo odstúpením od Zmluvy/Objednávky oprávnenou Zmluvnou stranou.
2. Objednávateľ, okrem dôvodov na okamžité odstúpenie už uvedených v ObZ, v Zmluve/ Objednávke a v iných ustanoveniach VOP, môže okamžite odstúpiť od Zmluvy/Objednávky, ak:
3. Dodávateľ poruší svoju povinnosť podľa Zmluvy/Objednávky alebo týchto VOP podstatným spôsobom,
4. Dodávateľ poruší svoju povinnosť podľa Zmluvy/Objednávky alebo týchto VOP iným než podstatným spôsobom, a takéto porušenie nenapraví ani v dodatočnej primeranej lehote na nápravu poskytnutej Objednávateľom, nie kratšej ako 5 (päť) dní, ak sa Zmluvné strany nedohodnú inak,
5. v prípade, ak Dodávateľ poruší povinnosti uvedené v článku III. bode 1 písm. f) týchto VOP,
6. Dodávateľ neodôvodnene odmietne, alebo zanedbá plnenie záväzného pokynu Objednávateľa v súlade s týmito VOP,
7. Dodávateľ stratí spôsobilosť vyžadovanú právnymi predpismi na poskytnutie Plnenia,
8. Dodávateľ poskytne Objednávateľovi vedome nepravdivé a zavádzajúce informácie, resp. neposkytne informácie v súlade s týmito VOP alebo osobitnými požiadavkami týkajúcimi sa Plnenia,
9. Dodávateľ stratí iné právne a/alebo vecné predpoklady na riadne plnenie Zmluvy/Objednávky,
10. v čase schválenia Zmluvy/Objednávky nemá Dodávateľ v registri partnerov verejného sektora zapísaných konečných užívateľov výhod v súlade s príslušnými ustanoveniami zákona o RPVS a k zápisu do tohto registra nedôjde ani do 30 (tridsiatich) dní od uzavretia zmluvného vzťahu,
11. nadobudne právoplatnosť rozhodnutie o výmaze Dodávateľa ako partnera verejného sektora z registra podľa zákona o RPVS a/alebo nadobudne právoplatnosť rozhodnutie o pokute udelenej Dodávateľovi z dôvodov upravených v zákone o RPVS a/alebo je Dodávateľ ako partner verejného sektora viac ako 30 (tridsať) dní v omeškaní so splnením povinnosti podľa ustanovenia § 10 ods. 2 tretej vety zákona o RPVS,
12. je splnený niektorý z dôvodov na odstúpenie podľa § 19 ZVO.
13. Dodávateľ je oprávnený od Zmluvy odstúpiť, ak:
14. Objednávateľ poruší svoju povinnosť podľa Zmluvy/Objednávky alebo týchto VOP podstatným spôsobom,
15. Objednávateľ poruší svoju povinnosť podľa Zmluvy/Objednávky alebo týchto VOP iným než podstatným spôsobom, a takéto porušenie nenapraví ani v dodatočnej primeranej lehote na nápravu poskytnutej Dodávateľom, nie kratšej ako 30 (tridsať) dní, ak sa Zmluvné strany nedohodnú inak.
16. Pre účely týchto VOP sa porušenie povinnosti Zmluvnej strany považuje za podstatné, v prípade ak:
17. také porušenie Zmluva/Objednávka alebo tieto VOP za podstatné porušenie vyslovene označujú, alebo
18. ak Zmluvná strana porušujúca Zmluvu/Objednávku vedela v čase schválenia Zmluvy/ Objednávky alebo v tomto čase bolo rozumné predvídať s prihliadnutím na účel Zmluvy/ Objednávky, ktorý vyplynul z jej obsahu alebo z okolností, za ktorých bola Zmluva/Objednávka schválená, že druhá Zmluvná strana nebude mať záujem na plnení povinností pri takom porušení Zmluvy/Objednávky.
19. Odstúpenie musí mať písomnú formu a je účinné dňom jeho doručenia druhej Zmluvnej strane. Odstúpením od Zmluvy/Objednávky Zmluvy/Objednávka zaniká ku dňu doručenia oznámenia jednej Zmluvnej strany o odstúpení od Zmluvy druhej Zmluvnej strane.
20. Objednávateľ po odstúpení od Zmluvy/Objednávky ktoroukoľvek Zmluvnou stranou, ku dňu odstúpenia od Zmluvy/Objednávky potvrdí cenu všetkých Dodávateľom riadne vykonaných Plnení zo Zmluvy/Objednávky, ktoré boli Objednávateľom prevzaté.
21. Ak sa Zmluvné strany nedohodnú inak, Plnenia podľa bodu 6. tohto článku VOP a protihodnotu za ne si Zmluvné strany ponechajú a nebudú si ich povinné, či oprávnené vrátiť, ak súčasne platí, že:
22. dôvod odstúpenia od Zmluvy/Objednávky nespočíva v porušení zmluvnej povinnosti v súvislosti s takými Plneniami a poskytnutím protihodnoty za ne jednou zo Zmluvných strán, a
23. takéto Plnenie má pre Objednávateľa hospodársky význam aj bez dodania, poskytnutia či vykonania zvyšku Plnení.
24. Vzájomne poskytnuté Plnenie a protihodnoty za ne, ktoré nezodpovedajú požiadavkám podľa bodu 7. tohto článku VOP, si Zmluvné strany vzájomne vrátia, pričom ak ide o peňažné plnenia, aj spolu s úrokom počítaným odo dňa, kedy došlo k odstúpeniu od Zmluvy/Objednávky do úplného vrátenia takéhoto peňažného plnenia vo výške podľa § 369a v spojení s § 369 ods. 2 ObZ.
25. Na výslovnú žiadosť Objednávateľa tiež Dodávateľ odovzdá Objednávateľovi bez zbytočného odkladu tie Plnenia, ktoré ešte neboli Objednávateľom prevzaté, aj keď ide o Plnenia rozpracované. Objednávateľ je oprávnený, nie však povinný Plnenia podľa predchádzajúcej vety prevziať, ak za ne Dodávateľovi zaplatí primeranú časť ceny, na ktorej sa Zmluvné strany dohodli.
26. Dodávateľ je v nadväznosti na odstúpenie od Zmluvy/Objednávky povinný poskytnúť Objednávateľovi maximálnu možnú súčinnosť za účelom výkonu práv a povinností Objednávateľa v zmysle bodov 5. až 9. tohto článku VOP, najmä predložiť Objednávateľovi všetky podklady a informácie slúžiace na vyúčtovanie Plnení vyplývajúcich zo Zmluvy/Objednávky.

**XI. Spoločné a záverečné ustanovenia**

1. Zmluvné strany berú na vedomie, že vlastníkom Plnenia sa v súlade s § 6 ods. 4 zákona č. 138/1991 Zb. o majetku obcí v znení neskorších predpisov stáva zriaďovateľ Objednávateľa (Hlavné mesto SR Bratislava), a to okamihom riadneho prevzatia Plnenia Objednávateľom na základe obojstranne podpísaného preberacieho protokolu. Objednávateľ sa stáva správcom predmetu Plnenia a zároveň na neho prechádza nebezpečenstvo škody na predmete Plnenia.
2. Dodávateľ sa zaväzuje, že svoje pohľadávky voči Objednávateľovi nepostúpi (ani s nimi nebude inak obchodovať) tretej strane bez predchádzajúceho písomného súhlasu Objednávateľa.
3. Neplatnosť, neúčinnosť alebo neaplikovateľnosť niektorého ustanovenia týchto VOP a/alebo Zmluvy/Objednávky nespôsobuje neplatnosť, neúčinnosť alebo neaplikovateľnosť týchto VOP a/alebo Zmluvy/Objednávky ako celku. Zmluvné strany vyvinú všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie týchto VOP a/alebo Zmluvy nahradili novým ustanovením v súlade s účelom týchto VOP a/alebo Zmluvy/ Objednávky.
4. Ak v týchto VOP nie je uvedené inak, meniť alebo dopĺňať ustanovenia Zmluvy/Objednávky je možné len na základe dohody Zmluvných strán písomnou formou a v súlade s príslušnými ustanoveniami ZVO.
5. Právne vzťahy Zmluvných strán v týchto VOP a/alebo Zmluve/Objednávke neupravené sa riadia príslušnými všeobecne záväznými právnymi predpismi Slovenskej republiky, a to najmä ObZ, ZVO a autorským zákonom.
6. Zmluvné strany sa dohodli, že všetky spory vyplývajúce zo Zmluvy/Objednávky a týchto VOP sa budú prednostne riešiť formou vzájomnej dohody. V prípade, ak nedôjde k dohode, budú spory s konečnou platnosťou rozhodnuté kauzálne a miestne príslušným súdom v Slovenskej republike.
7. Objednávateľ je oprávnený tieto VOP kedykoľvek jednostranne zmeniť alebo doplniť, pričom zmena a doplnenie VOP nemajú spätný účinok na už vzniknuté zmluvné vzťahy. Dňom zverejnenia nového znenia VOP na webovom sídle BCS ako centrálnej obstarávacej organizácie pôvodné znenie VOP stráca platnosť a účinnosť a v plnom rozsahu je nahradené novým znením zverejnených VOP. Práva a povinnosti Zmluvných strán sa spravujú znením VOP platným a účinným v čase vzniku zmluvného vzťahu.
8. Tieto VOP nadobúdajú platnosť a účinnosť dňa 01.06.2025.